**Poziv na protestnu akciju povodom 8. marta**
Aktivistkinje Ženske mreže Hrvatske, ženskih sindikalnih grupa SSSH, NHS i HURS te udruge Roda organiziraju protestnu akciju povodom Međunarodnog dana žena, u srijedu, 8. 3. 2017. pod nazivom **Žene protiv bijede.**Akcija započinje okupljanjem pred Radničkim domom u **9:00**, Krešimirov trg IV, 2.

U **9:30** autobusom krećemo pred Ministarstvo znanosti i obrazovanja, Donje Svetice 38 (**9:45**), zatim Ministarstvo rada i mirovinskog sustava, Vukovarska 78 (**10:25**) te Ministarstvo za demografiju, obitelj, mlade i socijalnu politiku, Savska 66 (**11:10**). Pred svakim ministarstvom će se održati kratki govori i predati zahtjevi.

Molimo vas da imate na umu kako autobus kreće ispred Radničkog doma najkasnije u **9:30**, stoga budite točne!

Važno je da nas se okupi što više već od 9 sati kako bismo što glasnije predale naše zahtjeve ministarstvima.

Slobodne ste pozvati svoje supruge, majke, bake, tetke, prijateljice, prijatelje, partnere, partnerice, saveznike i saveznice i dočekati borbenu delegaciju iz prosvjednog autobusa pred ministarstvima, ako se ne stignete ukrcati na prvoj stanici.

Nakon obilaska ministarstava okupit ćemo se **na Trgu bana Josipa Jelačića u 12:00.**

Ovdje ćemo javnost obavijestiti o zahtjevima koje smo uputile ministarstvima **te vas pozivamo da se okupimo u što većem broju** kako bismo upozorile na sve veće žensko siromaštvo i ukazale na odgovornost Vlade RH.

Akcijom upozoravamo na teške socio-ekonomske uvjete u kojima žive žene svih dobi u Hrvatskoj, u kojoj 96 posto novozaposlenih žena dobiva ugovore na određeno vrijeme, gdje su žene izložene seksualnom zlostavljanju, uznemiravanju i ucjenjivanju na radnome mjestu, gdje žene primaju manju plaću za jednaki rad i još manju mirovinu, gdje nije osiguran dovoljan broj jaslica i vrtića, gdje država na žene prebacuje obavezu brige i skrbi za najosljetljivije skupine, gdje se ženama uskraćuju reproduktivna seksualna prava i pravo na besplatnu zdravstvenu skrb, gdje žene nisu zaštićene od nasilja i gdje su žene izložene sustavnoj diskriminaciji.

Tražimo socijalnu pravdu. Nećemo dozvoliti daljnje urušavanje ženskih ljudskih prava. Tražimo da Vlada prestane kršiti ustavne odredbe, zakone i međunarodne dokumente koje je dužna provoditi.

Kontakt: 091 542 60 34; 01 4551 142